CELEX: 32010D0076
Language: lv
Date: 2010-02-09 00:00:00
Title: 2010/76/: Komisijas Lēmums ( 2010. gada 9. februāris ), ar ko Čehijai, Vācijai, Grieķijai, Austrijai, Polijai, Portugālei un Slovēnijai piešķir pārejas periodu, lai īstenotu Eiropas Parlamenta un Padomes Regulu (EK) Nr. 762/2008 par to, kā dalībvalstis iesniedz statistiku par akvakultūru (izziņots ar dokumenta numuru C(2010) 735)

10.2.2010   
            
            
               LV
            
            
               Eiropas Savienības Oficiālais Vēstnesis
            
            
               L 37/70
            
         KOMISIJAS LĒMUMS
   (2010. gada 9. februāris),
   ar ko Čehijai, Vācijai, Grieķijai, Austrijai, Polijai, Portugālei un Slovēnijai piešķir pārejas periodu, lai īstenotu Eiropas Parlamenta un Padomes Regulu (EK) Nr. 762/2008 par to, kā dalībvalstis iesniedz statistiku par akvakultūru
   (izziņots ar dokumenta numuru C(2010) 735)
   (Autentisks ir tikai teksts čehu, grieķu, poļu, portugāļu, slovēņu un vācu valodā)
   (2010/76/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 9. jūlija Regulu (EK) Nr. 762/2008 par to, kā dalībvalstis iesniedz statistiku par akvakultūru, un ar ko atceļ Padomes Regulu (EK) Nr. 788/96 (1), un jo īpaši tās 5. panta 2. punktu un 7. panta 1. punktu,
   ņemot vērā Slovēnijas pieprasījumu, kas izteikts 2008. gada 25. novembrī,
   ņemot vērā Čehijas pieprasījumu, kas izteikts 2008. gada 17. decembrī,
   ņemot vērā Vācijas pieprasījumu, kas izteikts 2008. gada 19. decembrī,
   ņemot vērā Grieķijas pieprasījumu, kas izteikts 2008. gada 2. decembrī,
   ņemot vērā Austrijas pieprasījumu, kas izteikts 2008. gada 19. decembrī,
   ņemot vērā Portugāles pieprasījumu, kas izteikts 2008. gada 22. decembrī,
   ņemot vērā Polijas pieprasījumu, kas izteikts 2008. gada 31. decembrī,
   tā kā:
   
               (1)
            
            
               Saskaņā ar Regulas (EK) Nr. 762/2008 7. pantu Komisija dalībvalstīm šīs regulas īstenošanai var piešķirt pārejas periodu, ja valstu statistikas sistēmas būtu ievērojami jāpielāgo, lai regulu varētu piemērot, un ja šī piemērošana varētu radīt ievērojamas praktiskas problēmas.
            
         
               (2)
            
            
               Šādi pārejas periodi pēc to pieprasījuma ir jāpiešķir Čehijai, Vācijai, Grieķijai, Austrijai, Polijai, Portugālei un Slovēnijai.
            
         
               (3)
            
            
               Saskaņā ar Regulas (EK) Nr. 762/2008 noteikumiem dalībvalsts, kam ir piešķirts pārejas periods, turpina piemērot Regulas (EK) Nr. 788/96 noteikumus piešķirtajā pārejas periodā.
            
         
               (4)
            
            
               Saskaņā ar Regulas (EK) Nr. 762/2008 5. panta 2. punktu dati par akvakultūras nozares struktūru, kas minēti V pielikumā, jāiesniedz ik pēc trīs gadiem.
            
         
               (5)
            
            
               Šajā lēmumā paredzētie pasākumi ir saskaņā ar atzinumu, ko sniegusi Lauksaimniecības statistikas pastāvīgā komiteja, kura izveidota ar Padomes Lēmumu 72/279/EEK (2),
            
         IR PIEŅĒMUSI ŠO LĒMUMU.
   1. pants
   Pārejas periodi, lai nosūtītu Regulas (EK) Nr. 762/2008 II, III un IV pielikumā minētos datus
   Lai īstenotu Regulas (EK) Nr. 762/2008 5. panta 1. punktu:
   
               1.
            
            
               Čehijai piešķir pārejas periodu, kas beidzas 2009. gada 31. decembrī. Pirmais pārskata kalendārais gads ir 2009. gads.
            
         
               2.
            
            
               Portugālei piešķir pārejas periodu, kas beidzas 2010. gada 31. decembrī. Pirmais pārskata kalendārais gads ir 2010. gads.
            
         
               3.
            
            
               Vācijai, Grieķijai, Austrijai, Polijai un Slovēnijai piešķir pārejas periodu, kas beidzas 2011. gada 31. decembrī. Pirmais pārskata kalendārais gads ir 2011. gads.
            
         2. pants
   Pārejas periodi, lai nosūtītu Regulas (EK) Nr. 762/2008 V pielikumā minētos datus
   Lai īstenotu Regulas (EK) Nr. 762/2008 5. panta 2. punktu Čehijai, Vācijai, Grieķijai, Austrijai, Polijai, Portugālei un Slovēnijai piešķir pārejas periodu, kas beidzas 2011. gada 31. decembrī. Pirmais pārskata kalendārais gads ir 2011. gads.
   3. pants
   Pārejas periodi attiecībā uz gada ziņojumu par iesniegto datu kvalitātes novērtēšanu
   Šā lēmuma 1. un 2. pantā minētos pārejas periodus piemēro pēc analoģijas, īstenojot Regulas (EK) Nr. 762/2008 6. pantu.
   4. pants
   Šis lēmums ir adresēts Čehijas Republikai, Vācijas Federatīvajai Republikai, Grieķijas Republikai, Austrijas Republikai, Polijas Republikai, Portugāles Republikai un Slovēnijas Republikai.
   
      Briselē, 2010. gada 9. februārī
      
         
            Komisijas vārdā –
         
            Komisijas loceklis
         
         Joaquín ALMUNIA
      
   
   
      (1)  OV L 218, 13.8.2008., 1. lpp.
   
      (2)  OV L 179, 7.8.1972., 1. lpp.